Diari Oficial de la Generalitat Valenciana


Sumari del DOGV 4913, del 29-12-2004 (2004/13380)

ORDE 21 de desembre de 2004, de la Conselleria de Cultura, Educació i Esport, per la qual es regula el procés final d'adscripció dels funcionaris del cos de mestres als llocs de treball del primer cicle de secundària obligatòria en instituts d'educació secundària.
------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4913

Data del DOGV
:   29-12-2004

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2004/13265


Data del document
:   21-12-2004

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * ensenyament secundari
    * administració del personal
    * personal docent
    * qualificació del personal
    * ensenyament obligatori

ORDE 21 de desembre de 2004, de la Conselleria de Cultura, Educació i Esport, per la qual es regula el procés final d'adscripció dels funcionaris del cos de mestres als llocs de treball del primer cicle de secundària obligatòria en instituts d'educació secundària. [2004/X13478]
  
La Disposició Transitòria Quarta de la Llei Orgànica 1/1990 (LOGSE) establix en el punt 2 que: ?Durant els primers deu anys de vigència de la present llei, les vacants de primer cicle d'Educació Secundària Obligatòria continuaran oferint-se als funcionaris del cos de mestres amb els requisits d'especialització que s'establisquen.- La disposició addicional primera de la LOGSE fixa un calendari d'implantació de 10 anys a partir de la seua publicació, termini que va ser modificat per dos vegades, la primera, mitjançant la disposició addicional 27 de la Llei 66/1997, de 30 de desembre, que el fixa en 12 anys, i la segona, mitjançant l'article 84 de la Llei 24/2001, de 27 de desembre, que l'eleva a 14 anys.
  
Per Orde de 23 de gener de 1997, de la Conselleria de Cultura, Educació i Ciència, es va regular el procés d'adscripció dels funcionaris del cos de mestres als llocs de treball resultants de la nova ordenació del sistema educatiu establit per la LOGSE. La dita norma preveia l'adscripció als llocs de treball del primer cicle de l'Educació Secundària Obligatòria en instituts d'Educació Secundària oferint les vacants previstes en les relacions de llocs de treball. En els següents cursos escolars, i per resolucions de la Direcció General de Personal Docent es va convocar procediment d'adscripció als llocs de treball del primer cicle de l'Educació Secundària Obligatòria en instituts d'Educació Secundària, oferint les vacants previstes en les relacions de llocs de treball per al curs següent a la convocatòria respectiva.
  
Del que s'ha exposat s'inferix la necessitat de culminar en el present curs escolar el procediment d'adscripció al primer cicle d'Educació Secundària Obligatòria en instituts d'Educació Secundària, tant als llocs de treball dels centres que segons la planificació educativa entraran en funcionament en el curs escolar 2005/2006, com els dels prevists en la dita planificació, però que la seua posada en funcionament es preveu amb posterioritat.
  
La disposició addicional huitena del Reial Decret 2.112/1998, de 2 d'octubre, pel qual es regulen els concursos de trasllats d'àmbit nacional per a la provisió de places corresponents als cossos docents, disposa que: ?Les administracions educatives podran establir criteris i procediments per a la redistribució del professorat per a la implantació del primer cicle de l'Educació Secundària Obligatòria, en la forma que determine cadascuna d'elles. Realitzada la redistribució del professorat a què al·ludix el paràgraf anterior, les places que resulten vacants del primer cicle de l'Educació Secundària Obligatòria s'anunciaran en els termes establits per la disposició transitòria quarta de la LOGSE en els procediments de provisió de llocs a exercir pels funcionaris del cos de mestres.-
  
En virtut del que s'ha exposat procedix regular el procediment que faça possible en compliment de les disposicions esmentades, la redistribució dels funcionaris del cos de mestres que amb destinació definitiva en centres de Primària que mantenen els ensenyaments de primer cicle de l'Educació Secundària Obligatòria, van a veure's afectats pel trasllat dels dits ensenyaments als instituts o seccions d'Ensenyament Secundari.
  
Així mateix i atés que es pretén oferir llocs de treball, que prevists en la planificació educativa no entraran en funcionament en el curs escolar 2005/2006, procedix regular la situació administrativa dels funcionaris afectats.
  
En la tramitació d'esta orde s'ha complit el que preveu l'article 32 de la Llei 9/1987, de 12 de juny, modificada per la Llei 7/1990, de 19 de juliol, d'Òrgans de Representació, Determinació de les Condicions de Treball i Participació del Personal al Servici de les Administracions Públiques.
  
En virtut d'això, i fent ús de les atribucions que em conferix l'article 35 de la Llei 5/1983, de Govern Valencià,
  
ORDENE
  
Primer
  
La present orde té per objecte regular l'adscripció als llocs de treball del cos de mestres del primer cicle d'Educació Secundària Obligatòria en els instituts i seccions d'Educació Secundària, prevists en la planificació educativa i en les relacions de llocs de treball, establits en l'Orde de la Conselleria de Cultura, Educació i Esport de 21 de desembre de 2004.
  
Segon
  
1. Hi podran participar, amb caràcter voluntari, els funcionaris del cos de mestres que siguen titulars de llocs de treball amb caràcter definitiu en centres docents públics dependents de la Conselleria de Cultura, Educació i Esport que estiguen inclosos dins de la zona d'adscripció de l'institut o secció d'Educació Secundària corresponent. Així com provisionals per supressió del lloc de treball que ocupaven amb caràcter definitiu en tals centres.
  
2. En virtut del que preveu la disposició transitòria quarta de la Llei Orgànica 1/1990, de 3 d'octubre, només podran obtindre destinació en llocs de treball de primer cicle d'Educació Secundària Obligatòria en instituts i seccions d'Educació Secundària els participants que hagueren ingressat en el cos de mestres amb anterioritat a l'1 de setembre de 1998.
  
Tercer
  
1. Tindran preferència en l'adjudicació dels llocs oferits els participants que es troben en algun dels supòsits que s'indiquen i per l'orde en què es mencionen:
  
1.1. Mestres que hagen superat les proves selectives d'accés al cos de professors d'Ensenyament Secundari en l'especialitat per la qual han ingressat i que tinguen destinació definitiva en els col·legis públics establits com a zona d'adscripció de la vacant oferida. Entre ells, tindran preferència els qui hagen accedit pel torn de mobilitat.
  
1.2. Mestres amb destinació definitiva en els col·legis públics establits com a zona d'adscripció de la vacant oferida i provisionals per supressió del lloc de treball que ocupaven amb caràcter definitiu en tals col·legis públics.
  
2. La prioritat per a fer efectiva l'adscripció vindrà donada pel supòsit en què es troben compresos, segons l'orde de prelació en què van relacionats en l'apartat anterior.
  
3. Quan existisquen diversos participants dins del mateix grup, la prioritat entre ells es determinarà per:
  
3.1. Major antiguitat amb destinació definitiva en la zona d'adscripció.
  
3.2. Major temps de servicis efectius com a funcionari de carrera en el cos de mestres.
  
3.3. Any més baix d'ingrés en el cos.
  
3.4. Millor número de llista obtingut en el procediment selectiu d'ingrés en el cos:
  
a) Els mestres de les 10a i 11a promocions d'accés directe i dels concursos oposició convocats a partir de 1984 tindran el número de llista general publicat en l'orde ministerial per la qual se'ls nomena funcionaris de carrera.
  
b) Aquells que van ingressar en el cos de mestres amb anterioritat a 1985 i tinguen assignat el nou NRP, d'acord amb la Resolució de la Secretaria d'Estat per a l'administració Pública de 29 de maig de 1985, tindran en este concepte la part numèrica del seu antic NRP.
  
c) Aquells que van ingressar en el cos de mestres amb anterioritat a 1985 i encara no tinguen assignat nou NRP. Se'ls considerarà com a número de llista la part numèrica del seu NRP.
  
d) Aquells que van ingressar mitjançant procediments selectius convocats amb posterioritat a 1991 s'ordenaran atenent a la major puntuació obtinguda en tal procediment selectiu, segons el que establix l'orde per la qual se'ls nomena funcionaris de carrera.
  
4. Els mestres que tenen destinació en un centre per desglossament o integració en un altre, se'ls computarà en l'antiguitat com a definitius en este la referida al seu centre d'origen. El mateix tractament es donarà als qui els va ser suprimida la seua destinació immediatament anterior.
  
5. L'antiguitat en la zona d'adscripció s'entendrà la mantinguda de forma ininterrompuda en els centres de la zona d'adscripció. A este efecte es computarà, també, com a antiguitat en l'àmbit d'influència aquella a què es referix el punt 4 de la present orde.
  
Quart
  
Per a poder ser adscrit a una vacant del primer cicle d'Educació Secundària Obligatòria en instituts o seccions d'Educació Secundària, s'haurà d'estar en possessió dels requisits establits en l'article 4 i de la disposició addicional segona de l'Orde de 23 de gener de 1997, de la Conselleria de Cultura, Educació i Ciència, per la qual es regula el procés d'adscripció dels funcionaris del cos de mestres als llocs de treball resultants de la nova ordenació del sistema educatiu.
  
Cinqué
  
L'adscripció als llocs de treball obtinguts en qualsevol de les fases del procés que regula esta orde tindrà caràcter de destinació definitiva i serà irrenunciable, adquirint efectes administratius de 31 de desembre de 2004. No obstant això, l'efectiva incorporació al centre es realitzarà l'1 de setembre de 2005.
  
L'adscripció als llocs de treball no es considera canvi de destinació a efecte de participar en futurs concursos de provisió de llocs de treball.
  
Sisé
  
Els funcionaris adscrits a llocs de treball de centres, el funcionament dels quals no estiga previst a l'inici del curs 2005/2006, adquiriran la condició de desplaçats, i romandran en esta situació fins a l'efectiva posada en funcionament del lloc de treball.
  
La condició de desplaçat implica que els afectats hauran de prestar durant el curs escolar corresponent els seus servicis en un altre centre en les condicions següents:
  
a) Tindran preferència per a ser nomenats amb destinació provisional en el centre d'origen en llocs de primer cicle d'Educació Secundària Obligatòria, en ocasió de vacant.
  
b) Així mateix, i subordinada al dret reconegut en el paràgraf anterior, tindran preferència per a ser nomenats amb destinació provisional en la zona on es trobe el centre d'origen en llocs de primer cicle de Educació Secundària Obligatòria.
  
c) Per últim i subordinats als drets anteriors tindran preferència per a ser nomenats amb destinació provisional a qualsevol dels llocs que hagen de ser reglamentàriament proveïts per mestres.
  
Els drets reconeguts en este article els exerciran conjuntament amb els reconeguts als mestres suprimits en els articles 14 i 15 de l'Orde de 9 de juny de 1998.de la Conselleria de Cultura, Educació i Ciència, per la qual es regulen les situacions a les quals es referixen els articles 14, 15, 16 i 17 de l' Orde de 23 de gener de 1997 i el desplaçament de mestres com a conseqüència de la supressió o modificació de llocs de treball en centres públics d'Educació Infantil, Primària i primer cicle d'Educació Secundària Obligatòria i Educació Especial en desplegament del Reial Decret 895/1989, modificat pel Reial Decret 1.664/1991, de 8 de novembre.
  
Seté
  
Els llocs de treball d'origen dels funcionaris adscrits a llocs de treball d'institut i seccions de Educació Secundària, el funcionament dels quals no estiga previst a l'inici del curs 2005/2006, no s'oferiran en els procediments de mobilitat definitiva en el cos de mestres fins al moment de l'efectiva incorporació dels adjudicataris als llocs de treball.
  
DISPOSICIÓ ADDICIONAL
  
S'autoritza la Direcció General de Personal Docent perquè en l'àmbit de les seues atribucions dicte totes les disposicions que siguen necessàries per al desplegament i execució del que preveu la present orde, i en particular per a publicar les plantilles d'adscripció.
  
DISPOSICIÓ DEROGATÒRIA
  
Queden derogades les normes i disposicions del mateix rang o d'un rang inferior que s'oposen al que disposa la present orde.
  
DISPOSICIÓ FINAL
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
València, 21 de desembre de 2004
  
El conseller de Cultura, Educació i Esport,
  
ALEJANDRO FONT DE MORA TURÓN